THAI เปิดกลั่นกรองพนักงานรอบ 3 ปรับโครงสร้างองค์กรใหม่ 1-2 พ.ค.นี้ เหตุไม่ครบโควต้า
THAI เปิดกลั่นกรองพนักงานรอบ 3 ปรับโครงสร้างองค์กรใหม่ เปิดแจ้งความจำนง 1-2 พ.ค.นี้ เหตุไม่ครบโควต้า พร้อมขยายเวลาโครงการ "ร่วมใจจากองค์กร" 30 เม.ย.-13 พ.ค.64
30 เม.ย. 2564

บริษัท การบินไทย จำกัด (มหาชน) หรือ THAI เปิดเผยว่า ตามที่บริษัทฯได้ปรับปรุงโครงสร้างองค์กรใหม่เพื่อให้เกิดความคล่องตัวในการดำเนินงาน และจะประกอบกิจการภายใต้โครงสร้างองค์กรใหม่ตั้งแต่วันที่ 1 พฤษภาคม 2564 เป็นต้นไป ซึ่งภายใต้โครงสร้างองค์กรใหม่ดังกล่าวมีพนักงานคงเหลือประมาณ 14,000 ถึง 15,000 คน ตามความเหมาะสมกับแผนธุรกิจของการบินไทยในอนาคต ทั้งนี้ มีพนักงานแสดงความจำนงเข้าสู่กระบวนกลั่นกรองสู่โครงสร้างองค์กรใหม่ 2564 (Relaunch) ครั้งที่ 1 ด้วยความสมัครใจประมาณ 96% และผ่านการพิจารณากลั่นกรองครั้งที่ 1 ประมาณ 9,300 คน
อย่างไรก็ตาม จากการกลั่นกรองครั้งที่ 1 ยังได้พนักงานยังไม่ครบตามจำนวนตำแหน่งงานที่กำหนด บริษัทฯ จึงได้เปิดกระบวนการกลั่นกรองสู่โครงสร้างองค์กรใหม่ ครั้งที่ 2 โดยมีพนักงานมีความสนใจและแสดงความจำนงเข้าสู่กระบวนการกลั่นกรองจำนวนมากประมาณ 3,500 คน และผ่านการพิจารณากลั่นกรองครั้งที่ 2 ประมาณ 1,500 คน
โดยหลังจากบริษัทฯ ประกาศผลการกลั่นกรองสู่โครงสร้างองค์กรใหม่ 2564 ครั้งที่ 2 แล้ว พบว่ายังคงมีตำแหน่งที่ว่างเหลืออยู่อีกกว่า 500 ตำแหน่ง เนื่องจากไม่มีผู้แสดงความจำนงเข้าสู่บางตำแหน่ง หรือไม่มีผู้แสดงความจำนงที่มีคุณสมบัติเหมาะสม รวมทั้งผู้ผ่านการกลั่นกรองสละสิทธิ์
ดังนั้น บริษัทฯ จึงจัดให้มีกระบวนกลั่นกรองสู่โครงสร้างองค์กรใหม่ 2564 ครั้งที่ 3 โดยจะเปิดให้พนักงานสามารถแสดงความจำนงผ่านระบบ ตั้งแต่วันที่ 1-2 พฤษภาคม 2564 และจะประกาศรายชื่อผู้ผ่านการกลั่นกรองครั้งที่ 3 ในวันที่ 11 พฤษภาคม 2564 ทั้งนี้ พนักงานที่ผ่านการกลั่นกรองครั้งที่ 3 จะเริ่มทำงานวันที่ 15 พฤษภาคม 2564
ทั้งนี้ บริษัทฯ ได้ขยายเวลาโครงการร่วมใจจากองค์กร (Mutual Separation Plan) แผน B (MSP B) และโครงการร่วมใจจากองค์กรแผน C (MSP C) เพื่อให้พนักงานสมัครใจเข้าร่วมโครงการฯ โดยเปิดรับสมัครตั้งแต่วันที่ 30 เมษายน – 13 พฤษภาคม 2564 ประกาศผลวันที่ 14 พฤษภาคม 2564
อนึ่ง ในการปรับปรุงโครงสร้างองค์กรและเปลี่ยนแปลงสภาพการจ้างของพนักงานทั้งหมด บริษัทฯ ได้ดำเนินการและพิจารณาอย่างรอบคอบรัดกุม ภายใต้กรอบกฎหมายล้มละลาย และกฎหมายคุ้มครองแรงงาน โดยคำนึงถึงสถานการณ์ของบริษัทฯ และความเป็นธรรมต่อพนักงานอย่างที่สุด เพื่อให้การบินไทยกลับมาเป็นองค์กรที่แข่งขันได้ สามารถสร้างความภูมิใจแก่ประเทศไทยได้ในฐานะที่เป็นสายการบินแห่งชาติที่มีส่วนช่วยขับเคลื่อนเศรษฐกิจและอุตสาหกรรมท่องเที่ยวของประเทศ